ક્યારેક એવા એવા માપદંડ સાથે વિકાસની એવી વ્યાખ્યા અનાયાસે સંકળાય છે કે આશ્ચર્ય થયા વિના રહે નહીં. તાજેતરમાં દેશનાં વિવિધ રાજ્યો દ્વારા પહેલવહેલી વાર હાથ ધરાયેલા એક વિશિષ્ટ પ્રયાસના આંકડા જાહેર કરવામાં આવ્યા. છેલ્લા સોળ વર્ષમાં, એટલે કે 2016 સુધીના ગાળામાં ભારતમાં બિમારીઓનું ભારણ કેવું છે એ અભ્યાસ કરવામાં આવ્યો. આ અભ્યાસનું તારણ જણાવે છે કે વધુ વિકસીત રાજ્યો ચેપી રોગોને નિયંત્રણમાં રાખવામાં સફળ રહ્યા છે, પણ બિમારીનું ભારણ જરાય ઓછું કહી શકાય એમ નથી. ડાયરિયાથી થતાં મૃત્યુનું સ્થાન હવે મધુપ્રમેહ (ડાયાબિટીસ) સાથે જીવતા દરદીઓએ લીધું છે.